Nå deler flertallet av språkforskerne mandespråkene inn i en vestlig og en østlig gren, hvorav den vestlige er større og omfatter 54 språk. Flere av de vestlige språkene har mer enn en million talere, blant dem bambara, malinke, maninka, mende, dyula, soninke og susu. Av disse har bambara og dyula rundt 4 millioner talere. Dyula er et lingua franca innenfor handelen i nordre Elfenbenskysten og vestre delen av Burkina Faso. Den østlige gruppen omfatter 20 språk. Et av de største er dan, med rundt en million talere.